ראש חוליית הטרור החשודה בביצוע הפיגוע בו נרצחה רינה שנרב מאושפז במצב אנוש לאחר חקירת שב"כ. מקור המעורה בפרטים אמר כי שב"כ קיבל אישור מגורם משפטי לחקור את העצור סאמר ערביד באמצעים חריגים, ובמהלך אותה חקירה הוא הוכה ופונה לבית החולים הדסה הר הצופים עם חשש ממשי לחייו. כעת הוא מורדם ומונשם.

לדברי המקור, ערביד נעצר לראשונה לפני כשבועיים, אך בשל קושי משפטי להאריך את צו המעצר המינהלי הוא שוחרר. עוד מסר המקור כי ראש החוליה נעצר שוב השבוע לאחר שהתקבל מידע חדש כי יש ברשותו מטען חבלה. חקירתו ואשפוזו בבית החולים יצרו מתיחות בין ארגוני מערכת הביטחון, משום שהמעורבים בדבר מסכימים כי ערביד נעצר כשהוא במצב בריאות תקין.